अशोक एक महान कल्याणकारी शासक था। उसने विश्व में सर्वप्रथम पशु-पक्षियों के लिए चिकित्सालयों का निर्माण कराया, यह बात गिरनार अभिलेख में उल्लेखित है। अपने शिलालेख में अशोक कहते हैं कि ‘मैंने पशु-बलि पर पूर्णतया नियंत्रण स्थापित कर लिया है।’ इसका अर्थ यह हुआ कि इतने विशाल राज्य में पशु-पक्षियों की हत्या पर अंकुश लग गया। यह कितनी महानता की बात है कि अशोक ने न केवल मानव-मात्र के कल्याण के लिए सोचा, अपितु निरीह पशु-पक्षियों के सम्बन्ध में भी सोचा। इससे यही सिद्ध होता है कि चक्रवर्ती राजा अशोक प्रकृति-प्रेमी था और प्रकृति पर सबका अधिकार समझता था। आज हम केवल मानवाधिकार की बातें करके अपने को बड़ा मानते हैं, जबकि अशोक ने उस समय पशु-अधिकार के सम्बन्ध में कानून बनाया था।